b'\n_START_ARTICLE_\nDigitalni zrcalnorefleksni fotoaparat\n_START_PARAGRAPH_\nDigitalni zrcalnorefleksni fotoaparat (znan tudi pod kratico DSLR za angle\xc5\xa1ki izraz Digital Single Lens Reflex) je vrsta fotoaparata z opti\xc4\x8dnimi elementi in mehaniko zrcalnorefleksnega fotoaparata in elektronskim tipalom namesto filma za zajem svetlobe. Refleksni sistem zrcal, le\xc4\x8d in prizem je glavna zna\xc4\x8dilnost, ki ga lo\xc4\x8di od drugih digitalnih fotoaparatov._NEWLINE_Najpomembnej\xc5\xa1a prednost zrcalnorefleksnih fotoaparatov pred klasi\xc4\x8dnimi - prikaz motiva enako, kot ga bo zajel senzor, pride v dobi digitalne tehnike manj do izraza, saj tudi kompaktni fotoaparati na prikazovalniku prikazujejo isto sliko, kot pada na tipalo. Kljub temu pa ogled motiva v iskalu ohranja nekatere prednosti, najpomembnej\xc5\xa1a je, da ne prihaja do zamika zaradi elektronske obdelave slike pred prikazom. V praksi zato proizvajalci ciljajo na zahtevnej\xc5\xa1e uporabnike: v ve\xc4\x8dje ohi\xc5\xa1je je mo\xc5\xbeno vdelati zapletenej\xc5\xa1o in dra\xc5\xbejo elektroniko, predvsem ve\xc4\x8dje tipalo. Kompaktni fotoaparati imajo bistveno manj\xc5\xa1a tipala pri podobnem \xc5\xa1tevilu pikslov, kar pomeni, da morajo biti piksli manj\xc5\xa1i, to pa povzro\xc4\x8di slab\xc5\xa1o kvaliteto slike zaradi elektronskega \xc5\xa1uma in manj\xc5\xa1ega dinami\xc4\x8dnega razpona. \xc5\xa0e vedno pa so tudi tipala velike ve\xc4\x8dine DSLR-jev manj\xc5\xa1a od standardnega 35-mm filma. Senzorji polne velikosti, t. i. full frame, so zaenkrat omejeni na fotoaparate najvi\xc5\xa1jega cenovnega razreda. Druga prednost velikosti so ve\xc4\x8dji opti\xc4\x8dni elementi, kar pomeni ve\xc4\x8dji zorni kot in ve\xc4\x8d vpadne svetlobe. Praviloma imajo DSLR-ji tudi izmenljive objektive, kar daje fotografu ve\xc4\x8d svobode.'